Сена
Сена (, на френски се произнася Сен) е голяма река във Франция (департаменти Кот д'Ор, Об, Марн, Сена и Марна, Есон, Вал дьо Марн, Париж, О дьо Сен, Ивлин, Вал д'Оаз, Йор и Приморска Сена), вливаща се в Атлантическия океан. Дължина 776 km, площ на водосборния басейн 78 650 km².

Етимология 
Името на реката в древността е звучало като Секвана (Sequana). Предполага се, че келтската дума Siquana произлиза от праиндоевропейската sak- (свещен).

Географска характеристика

Извор, течение, устие 
Река Сена води началото си на 451 m н.в., в южната част на платото Лангър, в централната част на департамента Кот д'Ор, на 27 km северозападно от град Дижон. В горното си течение, до устието на река Об в началото тече в посока север-северозапад през северната част на платото Лангър в сравнително тясна (2 – 3 km), но плитка долина. В района на град Труа навлиза в югоизточната част на хълмистата равнина Парижки басейн и тече по нея до устието си. В този участък най-големият ѝ приток е река Урс (десен).

След устието на Об започва средното течение на Сена. Тук тя завива на запад, а след устието на река Луен (ляв приток) на северозапад и следва това направление до Париж. В този участък Сена става широка и пълноводна река, течаща в широка и плитка долина с бавно и спокойно течение. Тук тя получава едни от най-големите си притоци Йона и Марна. Протежението на реката в пределите на Париж е около 50 km.

Долното течение на Сена се простира от Париж до устието ѝ. В този участък Сена става много голяма и много пълноводна река (ширина на коритото 300 – 500 m), като тече през северозападната част на Парижкия басейн и образува десетки големи меандри,някои с радиус 3 – 4 km. Долината ѝ става много широка и плитка, с почти незабележими склонове. В този долен участък получава също няколко големи притока: Оаз, Епт, Йор и Рил. Влива се в протока Ла Манш на Атлантическия океан чрез голям естуар (дължина над 25 km, ширина 2 – 10 km), който започва източно от град Хавър и завършва при него.

Водосборен басейн, притоци 
Водосборният басейн на Сена обхваща площ от 78 650 km², което представлява 14.38% от територията на Франция. Речната ѝ мрежа е двустранно развита с равномерно формиран ляв и десен водосборен басейн. На север, юг и югозапад водосборният басейн на Сена граничи с водосборните басейни на реките Бетюн, Брел, Сома, Лоара и Тук, вливащи се в Атлантическия океан, на североизток – с водосборните басейни на реките Шелда и Маас, вливащи се в Северно море, а на югоизток – с водосборния басейн на река Рона, вливаща се в Средиземно море.

Сена получава множество притоци, като 14 от тях са с дължина над 50 km, в т.ч. 10 – над 100 km:

Притоците на Сена са подредени от устието към извора ѝ, като е посочена посоката от която се вливат → ляв приток, ← десен приток, дължината и площта на водосборния басейн
 ← Урс (100 km, 737 km²)
 ← Барс (50 km, 463 km²)
 ← Об (248 km, 4660 km²)
 → Йона (293 km, 10 887 km²)
 → Луен (143 km, 4182 km²)
 → Есон (101 km, 1870 km²)
 → Орж (50 km, 952 km²)
 ← Йер (98 km, 1020 km²)
 ← Марна (514 km, 12 920 km²)
 ← Оаз (341 km, 16 667 km²)
 ← Епт (113 km, 1490 km²)
 ← Андел (57 km, 740 km²)
 → Йор (229 km, 9017 km²)
 → Рил (145 km, 2300 km²)

Хидроложки показатели 
Река Сена има предимно дъждовно подхранване. Максималният отток продължава от ноември до март, а през лятото има кратко маловодие. Среден годишен отток в Париж около 250 m³/sec, близо до устието 150 – 500 m³/sec. Влиянието на морските приливи се разпространява на 35 km нагоре от град Руан, като тяхната амплитуда при Руан е около 2 m, при Хавър – 7,5 m. В миналото по време на високи води Сена е причинявала големи наводнения, но с изграждането на съвременни хидротехнически съоръжения по нея и по притоците ѝ опасността от наводнения силно намалява, особено за столицата Париж.

Стопанско значение, селища 
Сена има важно транспортно значение. Тя се явява важен воден път във Франция. Чрез успореден на нея канал (около 40 km) е плавателна до град Труа, а надолу от устието на Об корабоплаването се осъществява непосредствено по реката. В устието (поради високите приливи) корабите преминават по обходния Танкарвилски канал. Морските кораби с газене до 6,5 m достигат до Руан, между Руан и Париж курсират речни кораби с газене до 3,2 m, а нагоре до Труа – с газене до 1,3 m. Чрез система от плавателни канали Сена е съединена с реките: Сома (по река Оаз и канала „Оаз – Сома“), Шелда (по реките Оаз и Сома и канала „Сома – Шелда“), Маас (по река Оаз и канала „Оаз – Самбор“ и по реките Оаз, Ена и канала „Ена – Маас“), Рейн (по река Марна и канала „Марна – Рейн“), Сона и Рона (по река Марна и канала „Марна – Сона“ и по река Йона и „Бургундския канал“), Лоара (по канала „Бриар“).

Долината на реката е гъсто заселена, като най-големите селища са градовете: Труа, Мельон, Еври, Париж, Руа, Хавър и много други.

Забележителности 
На реката се намира остров Сите, на който първоначално се е намирал Париж и където днес е разположена катедралата Света Богородица. Към реката има голям туристически интерес и тя често присъства като романтичен фон на снимки от Париж. Мостове: Бир Акен, Пон дез Ар.

Вижте също 
 Списък на реките в Европа (водосборен басейн на Атлантическия океан)
 Списък на реките във Франция
 Неизвестната от Сена

Източници 

Реки във Франция
Бургундия-Франш Конте
Гранд Ест
Ил дьо Франс
Нормандия
География на Париж